## Rješenje kojim se Mislavu Vuliću oduzima odobrenje za rad investicijskog savjetnika

### NN 100/2010 (20.8.2010.), Rješenje kojim se Mislavu Vuliću oduzima odobrenje za rad investicijskog savjetnika

HRVATSKA AGENCIJA ZA NADZOR FINANCIJSKIH USLUGA

2776

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05) te članka 27. stavak 1. točka 4. Zakona o tržištu kapitala (»Narodne novine« broj 88/08, 146/08 i 74/09), Uprava Hrvatske agencije za nadzor financijskih usluga, po službenoj dužnosti, u predmetu oduzimanja odobrenja Mislavu Vuliću iz Zadra, Stjepana Radića 12, za rad investicijskog savjetnika, na sjednici održanoj 12. kolovoza 2010. godine donijela je

RJEŠENJE

1. Mislavu Vuliću iz Zadra, Stjepana Radića 12, oduzima se odobrenje za rad investicijskog savjetnika.

2. Podaci iz točke 1. izreke ovog rješenje upisuje se u Registar investicijski savjetnika, koji vodi Hrvatska agencija za nadzor financijskih usluga, pod rednim brojem 125.

3. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) pokrenula je po službenoj dužnosti 3. kolovoza 2010. godine, sukladno odredbi članka 40. stavak 1. Zakona o općem upravnom postupku (»Narodne novine« broj 47/09) i članka 541. Zakona o tržištu kapitala (»Narodne novine« broj 88/08, 146/08 i 74/09; dalje u tekstu: Zakon), upravni postupak nadzora u predmetu oduzimanja odobrenja Mislavu Vuliću iz Zadra, Stjepana Radića 12, za rad investicijskog savjetnika.

Nakon izvršenog uvida u predmete Agencije klasa: UP/I-451-04/07-08/58 i klasa: 451-04/10-17/25 utvrđeno je sljedeće:

Rješenjem Agencije, klasa: UP/I-451-04/07-08/58; urbroj: 326-111/08-3 od 24. siječnja 2008. godine, Mislavu Vuliću, zaposleniku investicijskog društva Partner kapital d.o.o., Zagreb (kasnije zaposlenik investicijskog društva Agram brokeri d.d.; dalje u tekstu: Društvo), izdana je na neodređeno vrijeme dozvola za obavljanje poslova investicijskog savjetnika.

U predmetu Agencije klasa: 451-04/10-17/25, dana 3. kolovoza 2010. godine, Društvo je dostavilo obavijest, u kojoj navodi da je donijelo Odluku kojom imenuje Mislava Vulića osobom za obavljanje poslova interne revizije. U istoj obavijesti Društvo navodi da Mislav Vulić više ne obavlja poslove investicijskog savjetnika te za njega traži oduzimanje odobrenja za rad.

Sukladno odredbi članka 24. stavak 2. Zakona investicijski savjetnik je zaposlenik investicijskog društva koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 1., 2., 4. i 5. Zakona, odnosno zaposlenik društva za upravljanje otvorenim investicijskim fondovima s javnom ponudom koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 4. i 5. Zakona.

Odredbom članka 27. stavak 1. točka 4. Zakona, propisano je da će Agencija investicijski savjetniku oduzeti izdano odobrenje ako prestane ispunjavati uvjete na temelju kojih je izdano odobrenje za rad, a u roku koji mu, kada je to primjereno, odredi Agencija, ne ispuni te uvjete.

U provedenom postupku utvrđeno je da Mislav Vulić u Društvu ne obavlja poslove investicijskog savjetnika, sukladno odredbi članka 24. stavak 1. Zakona, slijedom čega više ne ispunjava uvjete na temelju kojih mu je izdano odobrenje za rad investicijskog savjetnika, pa je sukladno odredbi članka 27. stavak 4. Zakona, odlučeno kao u točki 1. izreke rješenja.

Sukladno odredbi članka 24. stavak 9. Zakona, Agencija vodi Registar investicijskih savjetnika, slijedom čega je odlučeno kao u točki 2. izrijeke rješenja.

U skladu s odredbom članka 8. stavak 3. Zakona o Hrvatskoj agenciji za nadzor financijskih usluga (»Narodne novine« broj 140/05) ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/10-08/30
Urbroj: 326-111/10-2
Zagreb, 12. kolovoza 2010.

Član Uprave
Ivan Vrljić, v. r.

Rješenje, NN 100/2010-2776